William Gallas

William Éric Gallas (s. 17. elokuuta 1977 Asnières-sur-Seine, Ranska) on ranskalainen uransa päättänyt jalkapalloilija, pelipaikaltaan puolustaja. Hän pelasi muun muassa Englannin Valioliigassa Chelsean, Arsenalin ja Tottenhamin joukkueissa. Viitattu 26.1.2026. Gallas tunnettiin työmoraalistaan ja puolustustaidoistaan.

 Seurajoukkueura 
Gallas aloitti uransa aikuisten tasolla SM Caenissa vuonna 1995. Vuonna 1997 hän siirtyi Ligue 1:n Marseilleen, missä pelasi vuoteen 2001 saakka. Toukokuussa 2001 hän siirtyi 6,2 miljoonalla punnalla Chelseaan, missä hän muodosti aisaparinsa John Terryn kanssa toimivan yhteistyön joukkueen puolustuksen keskustassa. Chelseassa Gallas voitti kaksi Valioliigan mestaruutta peräjälkeen vuosina 2005 ja 2006 sekä kertaalleen Englannin liigacupin vuonna 2005. Chelseaa Gallas edusti 213 kertaa ja teki niissä 14 maalia.

Gallas siirtyi 30. elokuuta 2006 Arsenaliin vaihtokaupassa, jossa Chelsea sai Arsenalista maajoukkuepuolustaja Ashley Colen. Lisäksi Chelsea maksoi Arsenalille viisi miljoonaa puntaa. Keväällä 2010 Arsenal ei suostunut Gallas'n vaatimaan kahden vuoden pituiseen sopimukseen ja Gallas lähti seurasta. Gallas pelasi kaikkiaan Arsenalissa 145 ottelua ja teki niissä 17 maalia. Hän myös toimi joukkueen kapteenina kaudella 2007–2008. 

Elokuussa 2010 Gallas siirtyi ilmaisella siirrolla Chelsean ja Arsenalin paikalliskilpailijan Tottenham Hotspurin riveihin. Gallas teki Tottenhamin kanssa aluksi vuoden mittaisen pelaajasopimuksen. Maaliskuussa 2011 hän allekirjoitti Tottenhamin kanssa kaksivuotisen jatkosopimuksen. Gallas pelasi Tottenhamissa kolmen kauden aikana yhteensä 61 valioliigaottelua ja teki ainoaksi jääneen liigamaalinsa Tottenhamin pelaajana 20. joulukuuta 2012 vanhaa seuraansa Chelseaa vastaan. Hän pelasi Tottenhamissa myös kahdeksan Mestarien liigan ottelua kaudella 2010–2011, kaksi Eurooppa-liigan ottelua kaudella 2011–2012 sekä viisi Eurooppa-liigan ottelua kaudella 2012–2013.

Lokakuussa 2013 Gallas allekirjoitti yksivuotisen sopimuksen australialaisseura Perth Gloryn kanssa. Hän pelasi kaudella 2013–2014 Australian A-Leaguessa 15 ottelua ja teki kauden ainoan maalinsa 9. maaliskuuta 2014 ottelussa Wellington Phoenixiä vastaan.

Gallas ilmoitti 16. lokakuuta 2014 lopettavansa uransa.

 Maajoukkueura 
Ranskan maajoukkueessa Gallas debytoi lokakuussa 2002 Sloveniaa vastaan pelatussa EM-karsintaottelussa, jonka Ranska voitti maalein 5–0.  

Gallas pelasi kolme ottelua Ranskan voittamassa Maanosaliittojen cupissa 2003. EM-kilpailuissa 2004 hän pelasi kaikki neljä ottelua. Gallas kuului Ranskan hopeaa saavuttaneeseen joukkueeseen MM-kilpailuissa 2006, joissa hän pelasi täydet minuutit jokaisessa seitsemässä ottelussa, mukaan lukien tappiollisessa loppuottelussa Italiaa vastaan. Gallas pelasi jälleen avauskokoonpanossa kaikki Ranskan kolme ottelua sekä EM-kilpailuissa 2008 että MM-kilpailuissa 2010, joista kummassakin Ranska jäi pudotuspelien ulkopuolelle. Gallas ei esiintynyt Ranskan maajoukkueessa enää MM-kilpailujen 2010 jälkeen ja kesäkuussa 2011 hän kertoi lopettavansa maajoukkueuransa.  

Kaikkiaan Gallas pelasi 84 maaottelua ja teki niissä viisi maalia.

 Yksityiselämä 
Gallasilla on guadeloupelaiset sukujuuret. Hänen edesmennyt serkkunsa Ludovic Quistin oli myös jalkapalloilija ja pelasi yhdeksän ottelua Guadeloupen maajoukkueessa.

 Lähteet 

 Aiheesta muualla 
 Gallas Football Database -tietokannassa 

Luokka:Ranskalaiset jalkapalloilijat
Luokka:Vuonna 1977 syntyneet
Luokka:Elävät henkilöt